109 personer er blevet dræbt i tyrkiske angreb i den nordlige del af Syrien.

Det oplyser den tyrkiske præsident, Recep Tayyip Erdogan, skriver Reuters. Erdogan betegner de 109 dræbte som "militante".

Ifølge nyhedsbureauet AP kom præsidenten dog ikke med detaljer om de dræbte, og der er intet, som indikerer, at dødstallet er så højt, som præsidenten giver udtryk for, skriver AP.

Onsdag indledte tyrkerne en offensiv i den nordøstlige del af Syrien. Området bliver kontrolleret af den kurdiske gruppe YPG.

Kurderne har længe været en tæt allieret med USA i kampen mod Islamisk Stat.

Læs også : Mette Frederiksen om tyrkisk offensiv: Uhyre alvorlig situation

Truer med at åbne dørene for flygtninge

Blandt andet EU-landene, USA, Iran, Egypten og Saudi-Arabien har taget afstand til den tyrkisk offensiv.

EU-Kommissionens formand, Jean-Claude Juncker, opfordrede onsdag Tyrkiet til at stoppe offensiven.

Erdogan afviser kritikken. Han siger, at angrebene har som formål "at udrydde terror langs den tyrkiske grænse".

Erdogan truer desuden med at åbne døren for syriske flygtninge til Europa, hvis EU-landene betegner den tyrkiske offensiv som en besættelse.

- Vi vil åbne dørene og sende 3,6 millioner flygtninge jeres vej, siger han i en tale til medlemmerne af hans eget parti.